C 214/92
BG
Официален вестник на Европейския съюз
16.6.2023 г.
Сряда, 18 януари 2023 r.
Отговор на глобалните предизвикателства в областта на правата на човека и демокрацията Отговор на пандемията от COVID-19 и възстановяването от тази пандемия 53. изразява дълбока загриженост относно дългосрочните неблагоприятни последици от пандемията от COVID-19 както за цялостното състояние на демокрацията, така и за правата на човека по света; изтъква прекомерно неблагоприятното въздействие върху групите в най-уязвимо положение, включително жените, децата, хората с увреждания, лицата с определени хронични заболявания, възрастните хора, лесбийките, гейовете, бисексуалните, транссексуалните, небинарните, интерсексуалните и куиър хората (ЛГБТИК), хората, изпаднали в бедност, лицата, принадлежащи към етнически, верски и религиозни малцинства, бежанците и мигрантите, както и върху лишените от свобода или задържаните под стража; изразява допълнителна загриженост от забавянията и пречките пред достъпа до здравни услуги, както и последващото увеличаване на нежеланите бременности, сексуалното и основаното на пола насилие, небезопасните аборти и смъртните случаи сред родилките и новородените; изразява съжаление от използването на мерките за предпазване от COVID-19 като претекст за недопускане на посещения на членове на семейството или адвокати в местата за задържане, както и за нарушаване на правата на задържаните; оценява високо ролята, която са изиграли правозащитниците и журналистите, понякога дори с риск за живота си, в отразяването или предотвратяването на нарушения на правата на човека по време на пандемията; 54. отново заявява, че ползването на най-високия достижим стандарт на здравеопазване и всеобщият достъп до здравеопазване са сред основните права на всяко човешко същество без разлика; призовава ЕС и неговите държави членки да подпомагат защитата на тези права, особено в държавите и регионите, в които здравните услуги са най-оскъдни, и призовава настоятелно за напредък, що се отнася до улесняването на достъпа до здравни услуги; заявява решително, че ЕС следва да продължава да финансира разработването и доставките в световен мащаб на ваксини срещу COVID-19, да осигурява образоване относно ползите от ваксинацията и да работи за увеличаване на наличността, физическата и финансова достъпност на ваксинирането, за да бъдат избягвани предотвратими чрез ваксиниране заболявания; 55. отново заявява, че личната свобода, свободата на събранията, свободата на мисълта, съвестта, религията и убежденията и свободата на изразяване са крайъгълни камъни на демокрацията; изразява дълбоко безпокойство от все по-широкото използване на технологии за масово наблюдение, по-специално от страна на авторитарните режими, за ограничаване на въпросните свободи, което допълнително нарасна под прикритието на мерките за предпазване от COVID-19; призовава за строга и ефективна забрана за продажба на технологии за масово наблюдение; призовава за по-активна ответна реакция срещу широкото проникване на дезинформацията и теориите на заговора в цифровата сфера, поддържани до голяма степен, но не само, от авторитарни режими, като например недържавни участници;
Права на жените, овластяване на жените и равенство между половете 56. осъжда факта, че все още няма държава в света, която да е постигнала равенство между половете; подчертава продължаващото широко разпространено насилие, основано на пола, и пресичащата се дискриминация във всеки регион на света; подчертава, че жените и момичетата продължават да бъдат главните жертви на изблици на насилие и че на много места по света продължава да има сексуално насилие, насилие, основано на пола, и репродуктивно насилие, което се използва във въоръжените конфликти като оръжие; подчертава, че жените защитници на правата на човека, активистите, журналистите и адвокатите са изрично набелязвани като мишена и че те са изправени пред бързо нарастващ онлайн тормоз и сплашване и постоянни заплахи и атаки; 57. подчертава с дълбока загриженост увеличаването на основаното на пола насилие и домашното насилие и изразява съжаление относно пречките пред сексуалното и репродуктивното здраве и права както в развиващите се, така и в развитите държави; отново призовава ЕС и неговите държави членки да подкрепят изцяло правото на жените на телесна неприкосновеност, достойнство и самостоятелно вземане на решения, както и да водят ефективна борба срещу насилието, основано на пола, и срещу домашното насилие; обръща внимание на факта, че въпреки усилията на ЕС жените все още са малцинство на ръководни длъжности и получават по-ниско заплащане за същите отговорности и длъжности, отколкото мъжете, а компетентностите и уменията им са недооценявани или подривани заради техния пол; 58. призовава ЕС и неговите международни партньори да увеличат усилията си, за да могат жените, момичетата и уязвимите групи пълноценно да упражняват човешките си права и да се гарантират равни възможности за всички; призовава да бъдат премахнати в целия свят законите и практиките, които възпрепятстват жените да упражняват своите права, по-специално правото на образование, работа, участие във вземането на политически решения и публичното вземане на решения; изразява съжаление относно ситуации, в които жените и домакинствата, в които глава на семейството е жена, по-специално в райони, засегнати от хуманитарни кризи, не получават достъп до хуманитарна помощ и основни услуги, понеже националните и местните органи настояват тези услуги да се предоставят от жени работници, като същевременно ограничават достъпа на жените до заетост; призовава държавите, които все още не са сторили това, да ратифицират и приложат Конвенцията от Истанбул;